Presudom Općinskog suda u Vukovaru, koju je 14. prosinca 2017. godine potvrdio i Županijski sud u Splitu, vinkovačka tvrtka Boso dužna je Ivanku Dujmić vratiti na posao prodavača te isplatiti i troškove sudskog postupka. U presudi stoji kako je utvrđen nedopušten otkaz ugovora o radu prema tuženikovoj odluci od 1. srpnja 2017. godine. Podsjećamo, riječ je o prodavačici koja je nakon otkaza javno progovorila o uvjetima rada, torturi i mobbingu kroz koji je prolazila. Zbog svega ima ozbiljne zdravstvene posljedice, a i danas, godinu i pol poslije toga slučaja, prima terapiju.

Suprug: Zadovoljni smo

– Zadovoljni smo presudom i činjenicom da je do pravomoćne presude trebalo godinu i pol dana. Očekujemo i da će supruzi biti isplaćene i zaostale plaće kao i doprinosi državi za sve ovo vrijeme otkako ne radi. Ako ne bude tako, pokrenut ćemo novi sudski postupak – kaže Ivankin suprug Željko Dujmić.

Objašnjava i da tvrtka Boso ima rok od osam dana od trenutka kada zaprimi presudu da Ivanku vrati na posao. Prodavaonica gdje je ona radila je zatvorena, ali, kako kaže Dujmić, ovaj trgovački lanac ima niz prodavaonica po gradu gdje mogu zaposliti njegovu suprugu.

– Po zakonu on joj radno mjesto može pronaći do maksimalno 50 kilometara udaljenosti, što nas ne bi iznenadilo. Kako god, supruga će početi raditi gdje god to bude. Svjesni smo situacije te smo spremni i za razne podvale iako sve ovo može proći mirno i bez većih problema za ikoga – ističe Dujmić.

Prekovremeni za pet godina

Dodaje i kako je u iščekivanju pokretanja postupka prema optužnici DORH-a, a na sudu je i postupak za neisplaćene prekovremene sate. Tvrdi kako je u proteklih pet godina, za koliko mogu tražiti nadoknadu, Ivanka imala oko 2200 prekovremenih sati.

Kontaktirali smo i s Bosiljkom Stanićem, vlasnikom tvrtke Boso, koji je na naš upit o sudskoj presudi zatražio pitanja pismenim putem. No do zaključenja teksta odgovor nismo dobili. Inače, nekoliko dana nakon otkaza Ivanki Dujmić ispred sjedišta tvrtke Boso u Vinkovcima fizički je napadnut Bosiljko Stanić. On je tada lakše ozlijeđen, a napao ga je Ivica Dujmić, brat Željka Dujmića. U napadu je korišten drveni kolac. Iz Bose su tada izvijestili da se “napad nažalost dogodio nakon mnogobrojnih prijetnji koje Bosiljko Stanić i njegova obitelj primaju tjednima”.

Pogledajte i najbolje fotografije Pixsellovih fotoreportera koje su obilježile 2017.: